Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: eljárás általános szabályairól szóló 1957. évi IV. törvény
Paragraph Index: 764

25. § alapján vizsgálta, de a rendelet alkalmazása során, illetve az elidegenítéssel kapcsolatban keletkezett viták csak polgári bíróság előtt tisztázhatók. A vételár törvényi maximálásának hatályon kívül helyezése miatt egyes önkormányzatok a lakások vételárát a forgalmi érték 80—90%-ában határozták meg. Ezzel ellentétes tendencia érvényesült ott, ahol a kezelő a karbantartást évtizedeken keresztül elmulasztotta, és a lakásokat néhány évi bérleti díjnak megfelelő összegért is elidegenítette, hogy a tulajdonost terhelő fenntartás költségeitől szabaduljon. Ajánlásokkal eredményeket értünk el elidegenítésre vonatkozó állampolgári jogokat sértő önkormányzati rendeletek módosításával, egyes eljárási hibák korrigálásával. Az életveszélyessé minősített lakásokkal kapcsolatos országgyűlési biztosi vizsgálatok konklúziója az volt, hogy az életveszélyessé vált magántulajdonú épület lakóival szemben az önkormányzatot a katasztrófaelhárítás keretében csupán ideiglenes elhelyezési kötelezettség terheli, melyre nem vonatkoznak a „megfelelő lakás” tartalmi követelményei (OBH 1799/1998). Más a helyzet, ha önkormányzati bérlakást nyilvánítanak életveszélyessé. Ilyenkor a közbeeső ideiglenes elhelyezés után a bérlőt megilleti a megfelelő lakás (OBH 9421/1997). Ez utóbbi esetben az eljárás a panaszos jogos érdekeire figyelemmel eredményesen fejeződött be. A tulajdonmegszerzés, a tulajdon használata mellett igen fontos emberi érdeksérelmet, szociális jellegű jogsérelmet jelenthet a tulajdon elvesztése, különösen, ha erre végrehajtási eljárásban kerül sor. Mivel a végrehajtók munkáját a bíróságok felügyelik, tevékenységüket az országgyűlési biztosok nem vizsgálhatják, annak ellenére, hogy ez már nem tartozik a bírói függetlenség méltányolható körébe. A végrehajtással kapcsolatos emberi jogokkal összefüggő anomáliák megszüntetésére ezért még 1996-ban több jogszabályi indítványt tettünk az igazságügyi miniszternek. Ennek eredményeként

Source: https://magyarkozlony.hu/hivatalos-lapok/fb099cd5628f0cf870629d5eef62e02db171d188/dokumentumok/01043d1a7629ce56f337a052076a09c0ca102301/letoltes